RETTENS KENDELSE (Fjerde Afdeling)

11. oktober 1995

Sag T-302/94

Dimitrios Coussios

mod

Kommissionen for De Europæiske Fællesskaber

»Afvisning«

Fuldstændig gengivelse på fransk II-723

Angående:

Påstand om annullation af afgørelse om udnævnelsen af P. som chef for den tjenstlige enhed VII.C.3 med virkning fra den 1. december 1993.

Udfald:

Afvisning.

Resumé af kendelse

Den 5. maj 1991 ansøgte sagsøgeren, som er tjenestemand ved Kommissionen i Generaldirektoratet for Transport (GD VII), om stillingen som chef for den nye enhed »Luftfartssikkerhed - flyvekontrol - industripolitik« (VII.C.3) (meddelelse om ledig stilling KOM/64/91 af 2.5.1991), som blev oprettet den 10. april 1991. Den 16. juni 1991 blev sagsøgeren ansat ved denne enhed som assisterende chef.

Den 5. juli 1991 opfordrede Kommissionen de øvrige institutioner til at bekendtgøre meddelelse om ledig stilling KOM/64/91 for deres ansatte. Denne meddelelse om ledig stilling blev på ny offentliggjort i sommaire nr. 24 vedrørende meddelelse om ledige stillinger på mellemlederniveau, men dens ordlyd blev ændret. Sagsøgeren ansøgte herefter på ny om stillingen. Den 8. oktober 1991 indgav sagsøgeren en klage over dette »genopslag«, som blev afvist den 28. januar 1992. Herefter anlagde sagsøgeren den 6. marts 1992 sag, der er registreret som sag T-18/92. Den medførte frifindelse ved Rettens dom af 23. februar 1994, forenede sager T-18/92 og T-68/92, Coussios mod Kommissionen (Sml. Pers. II, s. 171), som Domstolen stadfæstede i appelsagen ved dom af 1. juni 1995, sag C-119/94 P, Coussios mod Kommissionen, Sml. I, s. 1439).

Den 13. december 1991 konkluderede Det Rådgivende Udvalg for Udnævnelser efter at have fundet, at stillingen burde besættes på A3-niveau, at ingen af de indgivne ansøgninger burde tages i betragtning og underrettede sagsøgeren herom den 10. januar 1992.

Den 13. februar 1992 besluttede Kommissionen ikke at besætte den ledige stilling og ikke at afholde en intern, men udskrive en ekstern udvælgelsesprøve. Den 22. april 1992 indgav sagsøgeren klage over disse afgørelser, som blev stiltiende afvist. Sagsøgeren anlagde herefter en anden sag den 18. september 1992, der er registreret som sag T-68/92. Ved førnævnte dom af 23. februar 1994 tilpligtede Retten Kommissionen at betale sagsøgeren et beløb på 2000 ECU i erstatning for en tjenestefejl og frifandt i øvrigt Kommissionen. Ved førnævnte dom af 1. juni 1995 forkastede Domstolen sagsøgerens appel.

I mellemtiden havde sagsøgeren den 28. februar 1994 indgivet klage over, at P., som havde bestået den eksterne udvælgelsesprøve, med virkning fra den 1. december 1993 var blevet udnævnt til chef for enheden VII.C.3 under henvisning til, at meddelelsen om den almindelige udvælgelsesprøve (KOM/A/748, EFT 1992 C 193 A, s. 12) var retsstridig. Klagen blev stiltiende afvist. Ved afgørelse af 27. juli 1994 bekræftede Kommissionen udtrykkeligt afvisningen.

Formaliteten

Retten bemærkede først, at det blandt de anbringender, som var gjort gældende til støtte for påstandene, kun var anbringendet om tilsidesættelsen af princippet om god forvaltningsskik, som sagsøgeren direkte havde påberåbt sig mod opretholdelsen af den anfægtede afgørelse. Alle de øvrige anbringender var nemlig blevet gjort gældende mod afgørelser, hvis lovlighed allerede var blevet efterprøvet under de forenede sager T-18/92 og T-68/92, som Retten afgjorde ved dom af 23. februar 1994, og som Domstolen stadfæstede i appelsagen ved dom af 1. juni 1995.

Retten fremhævede derpå, at den ved dom af 23. februar 1994 havde afslået at annullere de afgørelser, som var truffet forud for udnævnelsen af P., herunder afgørelsen om ikke at afholde en intern, men derimod udskrive en ekstern udvælgelsesprøve. Da denne dom var blevet stadfæstet under appelsagen, havde afslaget på at annullere de afgørelser, som var truffet forud for udnævnelsen af P., opnået retskraft og kunne derfor ikke længere anfægtes af sagsøgeren.

Endelig bemærkede Retten, at sagsøgeren selv havde deltaget i den eksterne udvælgelsesprøve, som Kommissionen havde afholdt med henblik på besættelse af den omhandlede stilling, men at han ikke havde bestået udvælgelsesprøven, hvorfor han ikke var blandt dem, som kunne udnævnes i stillingen.

Sagsøgeren havde derfor ikke nogen retlig interesse i, at Retten tog stilling til anbringendet om tilsidesættelsen af princippet om god forvaltningskik, da dels en eventuel annullation af afgørelsen om udnævnelse af P. ikke kunne medføre annulation af de afgørelser, der var truffet forud herfor, dels ikke kunne medføre, at sagsøgeren kom til at figurere blandt de ansøgere, som havde mulighed for at komme i betragtning ved en ny udnævnelse, da kun de personer, som havde bestået den eksterne udvælgelsesprøve, i så fald kunne udnævnes i den omhandlede stilling.

Konklusion:

Sagen afvises.